Ilmiy xodimlarning oylik maoshi oshirildi

Vazirlar mahkamasi qoshidagi Fan va texnologiyalarni rivojlantirishni muvofiqlashtirish qo‘mitasi, Mehnat va aholini ijtimoiy muhofaza qilish vazirligi hamda Moliya vazirligining qo‘shma qaroriga ko‘ra, ilmiy xodimlarning bazaviy lavozim maoshlari miqdori oshirildi. Bu haqda “Norma” xabar berdi.

Professor, institut direktori lavozimlarining oylik maoshi 1 414 838 so‘mdan 1 485 580 so‘mgacha, kichik ilmiy xodim (fan nomzodi)niki 997 341 so‘mdan 1 047 208 so‘mgacha, stajyor-tadqiqotchining oylik maoshi 787 260 so‘mdan 826 623 so‘mgacha oshdi.
2013-yil 15-dekabrdan oylik maoshlarga o‘zgartirishlar kiritilishi munosabati bilan ilmiy-tadqiqot va ta’lim muassasalariga byudjet mablag‘lar hisobidan amalga oshirilayotgan fundamental, amaliy tadqiqot va innovatsion ishlar hamda ilmiy-texnik dasturlarda ishtirok etuvchi ilmiy va rahbar xodimlarning oylik maoshi qayta hisoblab, ish haqi to‘lash vazifasi topshirildi.
Mazkur hujjat “Ish haqi, pensiyalar, stipendiyalar va nafaqalar miqdorini oshirish to‘g‘risida”gi Prezident farmoni hamda Vazirlar Mahkamasining “Ilmiy xodimlar mehnatini yanada rag‘batlantirish chora-tadbirlari to‘g‘risida”gi qaroriga binoan qabul qilindi.
Ushbu qaror qabul qilinishi bilan Fan va texnologiyalarni rivojlantirishni muvofiqlashtirish qo‘mitasining amalda bo’lgan avvalgi qarori o‘z kuchini yo’qotdi. Yangi hujjat 2014-yil 13-yanvardan O‘zbekiston Respublikasi Qonunlar majmuasida rasmiy e’lon qilinishi bilan kuchga kirdi.